**DOGODKI KATOLIŠKE MLADINE – julij 2022**

**Stična mladih 2022**

Letošnja Stična mladih bo potekala 17. septembra pod geslom *Izberi vihar* (Mt 14,22-33). Dogodek se bo pričel ob 10.00, sledil bo uvodni program, sveta maša, delavnice in vsebinsko močan slavilni večerni program, ki se bo zaključil ob 21.30. O podrobnem programu vas bomo obvestili sproti.

Vabimo vas, da za mlade organizirate prevoz in se jim pri obisku Stične mladih pridružite. Avtobuse boste lahko v tednih pred Stično mladih prijavili preko spleta. Mladi se bodo lahko v Stično odpravili tudi z vlakom iz Ljubljane.

**Program Life Teen za mladinske skupine**

Pri Katoliški mladini želimo podpreti župnijske mladinske skupine, zato smo se povezali z organizacijo LifeTeen. LifeTeen je ameriška katoliška organizacija, ki pripravlja programe in dogodke za mlade in mladinske voditelje. Njihovo poslanstvo je voditi najstnike in njihove družine v globlji odnos s Kristusom in Cerkvijo. Danes je razširjen že v več kot 30 državah po svetu in ga uporablja preko 1800 župnij. Program je sestavljen iz rednih tedenskih srečanjih. Na župniji ga izvajajo vsaj tri odrasle osebe ali študenti.

V kolikor bi v vaši župniji želeli izvajati Life Teen program, nas kontaktirajte na emanuel@katoliskamladina.si, da se dogovorimo za predstavitveno srečanje. Več informacij najdete na spletni strani [Katoliške mladine pod zavihkom »za župnije«.](https://katoliskamladina.si/home/za-zupnije/life-teen/)

**Duhovne vaje za birmance, sezona 2022/23**

Odprtih imamo še nekaj terminov za birmanske duhovne vaje v jeseni prihodnjega šolskega leta. Za rezervacijo nas kontaktirajte na emanuel@katoliskamladina.si. Odprti termini v jeseni (ostali termini so [objavljeni na spletni strani](https://katoliskamladina.si/home/projekti/duhovne-vaje/)):

* 7. - 9. oktober (lokacija po dogovoru)
* 14. - 16. oktober (lokacija po dogovoru)
* 25. - 27. november (Planina)
* 2. - 4. december (Planina)
* 16. - 18. december (lokacija po dogovoru)

**Svetovni dan mladih 2023**

Svetovni dan mladih bo potekal prihodnje leto med 1. in 6. avgustom 2023 v Lizboni na Portugalskem. Dnevi po škofijah bodo potekali od 26. do 31. julija.

SDM je namenjen mladim od 15. do 35. leta starosti, ki si želijo biti del srečanja, ki temelji na izkušnji Jezusa Kristusa in njegove Cerkve ter druženju s svojimi vrstniki.

Prijave za SDM bomo za vse zainteresirane mlade iz Slovenije centralno zbirali pri Katoliški mladini. Trenutno stroške osnovnega paketa romanja na SDM ocenjujemo med 600 in 700 €. Strošek je negotov predvsem zaradi nepredvidljivega gibanja cen letalskih vozovnic in še nedorečene cene prispevka organizatorjem za romarski paket.

Udeleženci bodo lahko ob prijavi izbirali med 5 različnimi možnostmi:

1. SDM (1. – 6. avgust 2023)
2. Dnevi po škofijah + SDM (26. julij – 6. avgust 2023)
3. 7 dnevno romanje z avtobusom do Lizbone + SDM (25. julij - 6. avgust 2023) povratek z letalom.
4. SDM + 7 dnevno romanje z avtobusom nazaj v Slovenijo (1. - 13. avgust 2023)
5. Prostovoljstvo v pripravljalni ekipi SDM (cca. 20. julij – 8. avgust 2023).

Nekatere izmed skupnosti (salezijanci, MVM, neokatehumeni) bodo organizirale dodaten program, na katerega se bo možno prav tako prijaviti preko centralne prijave.

Organizatorji SDM-ja ponujajo možnost prostovoljstva za daljše obdobje v obliki sodelovanja v pripravljalnem timu (od februarja 2023 do avgusta 2023).

Prijave bodo na voljo na spletni strani Katoliške mladine, prav tako bo v kratkem dostopna tudi spletna stran SDM - *svetovnidanmladih.si* - z vsemi informacijami. Prijava bo veljavna ob vplačilu prvega obroka v višini 200 €.

**POTA zahvala**

Vsem, ki ste v preteklih mesecih na svojih župnijah sprejeli POTA prostovoljce, ali kako drugače pripomogli k zbiranju sredstev za misijone, se iskreno zahvaljujemo. Z vašo pomočjo smo uspeli zbrati več kot 60.000 €. Zbrana sredstva so namenjena gostiteljem, h katerim se v teh in v prihodnjih dneh odpravljajo POTA prostovoljci in njihovim misijonom. Na pota.si bodo v jeseni objavljeni zneski posameznega projekta in opravljeno delo.